Derick Hougaard antwoord: Kan die Bulle die onoorwonne Cheetahs die naweek klop?
JY LEES NOU Derick Hougaard antwoord: Kan die Bulle die onoorwonne Cheetahs die naweek klop?
Saterdag gaan dinge omtrent warm raak in Bloemfontein. Die onoorwonne Cheetahs is die gunsteling om vanjaar die Curriebeker omhoog te hou en rugbykenners is dit eens: Die Bulle gaan moet uithaal en wys om hulle te klop.
Die oud-Bul Derick Hougaard, die sogenaamde liefling van Loftus, het hieroor gesê:
Derick glo die Bulle het beslis ’n kans om môre te wen. Die spelers is almal redelik onervare wat eindstryde betref omdat albei spanne lank laas in ’n eindstryd van enige aard was.
“Daar is baie druk op die Cheetahs, want daar is baie rekords wat kan spat,” het Derick aan Huisgenoot gesê.
“Daar is spanne wat dit al reggekry het om deur ’n hele seisoen onoorwonne te wees en die eindstryd te wen. Dit sal baie sleg wees as die Cheetahs nie die naweek wen nie. Die spelers weet hulle het nog net een wedstryd om te wen.
“Uit ervaring weet ek as jy die gunsteling is om te wen, voel jy so gespanne, want jy weet jy moet wen. Die Bulle, wat die underdogs is, kan net elke oomblik geniet. Hulle het ook al in meer eindstryde gespeel, maar vir hulle gaan die geskiedenis nie so ’n groot rol speel nie.”
Volgens Derick moet die Bulle foute tot die minimum beperk as hulle die Cheetahs môre wil klop. Daarby sal hulle ook op hul verdediging moet konsentreer.
“Die Cheetahs het 50 punte teen die Leeus aangeteken. Dit wys hulle doen iets reg. Hulle het die vermoë om openinge te skep.
“As die Bulle nog die laaste 20 minute in die wedstryd is, kan hulle wen. Ek het ’n gevoel en spesmaas die Bulle gaan mense môre verras.”
Derick sê dit is lekker om weer opgewonde te wees oor rugby. Ná wat alles met die Springbokke gebeur het, tydens die Superreeks en met alles wat van die veld af gebeur het, was daar min waaroor ondersteuners opgewonde kon raak.
Maar die laaste twee weke het die Curriebeker-ondersteuners weer lewe gegee. “Ek het lank laas uitgesien daarna om op ’n Saterdag voor die televisie te gaan sit en rugby te kyk.
“Ek dink nie eens iemand wat weddenskappe aangaan, het ’n idee wat môre gaan gebeur nie.”
Derick het op die vooraand van die titaniese stryd wat op rugbygeesdriftiges wag ook ’n roerende boodskap aan sy alma mater geskryf:
“Vir die hele Blou Bul-span wat vandag Bloemfontein toe vertrek! Ek hoop Saterdagmiddag is een wat geen speler ooit sal vergeet nie.
“Legendes word gebore op dae soos môre, dae wat nie baie oor jou pad kom nie. Jare se harde werk vir 80 minute op die veld; daarom is die druk geweldig. Moenie vergeet om dit bo alles te geniet nie.
“Min spelers is so gelukkig om in ’n Curriebeker-finaal te speel. Niemand kan dit ooit van jou wegvat nie, om ’n kampioen te wees.
“Gaan daar in die wedstryd ’n tyd kom dat jy diep in jou siel moet delf vir daai ietsie ekstra wat dalk nie moontlik klink nie of ’n plek waar jou geestelike krag of liggaam nog nooit was nie.
“Maar dis die speler wat dit regkry wat vir jare se roem kan sorg. En dis ’n herinnering wat jy die res van jou lewe sal koester.
“Legends never die. Sterkte aan almal.”